અનંત જન્મો ધર્યા પછી મનુષ્ય જન્મ મળે છે અને મનુષ્ય જન્મ મળ્યા પછી માણસની બુદ્ધિનું ફળ શું છે? તો શાસ્ત્રકારો કહે છે કે સાંસારિક વિષયોમાંથી આસક્તિ તોડીને ભગવાનમાં રતિ કહેતાં પ્રીતિ કરવી એ મનુષ્ય જન્મ પ્રાપ્ત થયો તેનું ફળ છે. એટલે કે દરેકનો અંતિમ ધ્યેય ભગવાનમાં પ્રીતિ કરવાનો હોવો જોઈએ. ગુરુ નાનક કહે છે કે, આ દુનિયામાં આવીને લૂંટવા જેવું હોય તો ભગવાનનું નામ છે અને જે ભગવાનના નામને લૂંટતો નથી તે ખૂબ પસ્તાય છે. ભગવાનના નામનો નશો કરવા જેવો છે એ નામનો જેને કેફ ચડે છે તેને નશો રાત અને દિવસ સતત રહે છે. જ્યારે ઘણા મનુષ્યો ભાંગ-તમાકુનો નશો કરે છે પરંતુ તે તો પ્રભાતે ઊતરી જાય છે પણ જીવનમાં મુક્તિ મેળવા માટે ભગવાનના નામનો નશો કરવો.